Diari Oficial de la Generalitat Valenciana


Sumari del DOGV 8937, del 27-10-2020 (2020/8625)

ORDRE 11/2020, 16 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de revisió i aprovació del Pla d'ordenació dels recursos naturals de la Conca Hidrogràfica de l'Albufera.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8937

Data del DOGV
:   27-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8625


Data del document
:   16-10-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

ORDRE 11/2020, 16 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'acorda iniciar el procediment de revisió i aprovació del Pla d'ordenació dels recursos naturals de la Conca Hidrogràfica de l'Albufera. [2020/8625]  
Mitjançant el Decret 96/1995, de 16 de maig, del Govern Valencià, es va aprovar el Pla d'ordenació dels recursos naturals de la Conca Hidrogràfica de l'Albufera. Aquest document fou el primer pla d'ordenació que es va aprovar per a ordenar els recursos d'un parc natural i de la seua àrea d'esmorteïment. En aquests moments és necessari revisar-lo per tal d'adequar-ne els continguts i àmbit territorial als reptes a què s'enfronta el parc natural.  
En primer lloc, és necessari estudiar els canvis que a tots els nivells s'han produït en tot l'àmbit d'estudi i que de manera directa o indirecta acaben afectant, positivament o negativament, els recursos naturals que donen sentit i afavoreixen el manteniment dels processos que sustenten els ecosistemes i les espècies que els habiten. En particular, es farà un esforç per avaluar els recursos hídrics, així com tota la xarxa hidrogràfica vinculada al parc natural de l'Albufera.  
  
En segon lloc, i de manera coordinada amb el punt anterior, cal analitzar els canvis que s'han anat produint en els sectors més pròxims al parc natural, com l'han afectat i avaluar la possibilitat d'implementar mesures que reduïsquen els impactes negatius sobre el parc.  
  
En tercer lloc, aquest Pla d'ordenació dels recursos naturals té com a uns dels seus objectius prioritaris convertir-se en la norma de gestió del Lloc d'Interès Comunitari (LIC) i Zona Especial de Protecció d'Aus (ZEPA) de l'Albufera. En aquest sentit, s'amplia l'àmbit territorial de l'actual Pla d'ordenació, incloent-hi la zona marina pròxima al litoral del parc natural. Així es dona compliment al que estableix la Llei 42/2007, de 13 de desembre, del patrimoni natural i de la biodiversitat, en l'article 29.2, quan indica que és necessari establir una norma que coordine diferents figures d'espais protegits. Aquest fet facilita la comprensió de la protecció i afavoreix la seguretat jurídica.  
  
La Llei 11/1994, de 27 de desembre, d'espais naturals protegits de la Comunitat Valenciana, recull la figura del Pla d'ordenació dels recursos naturals com a instrument específic per a l'ordenació d'aquests recursos al territori de la Comunitat Valenciana, i estableix en els articles 32 a 36 les característiques, l'abast, el contingut i la tramitació d'aquests plans, els quals són aprovats per decret del Consell.  
  
Per tot això, i en exercici de les competències i atribucions que confereix la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, és procedent iniciar l'expedient d'elaboració i aprovació del Pla d'ordenació dels recursos naturals de la Conca Hidrogràfica de l'Albufera, i a aquest efecte,  
  
  
ORDENE  
  
Article 1  
Iniciar l'expedient de revisió i aprovació del Pla d'ordenació dels recursos naturals de la Conca Hidrogràfica de l'Albufera. L'àmbit territorial és el que s'assenyala en l'annex I.  
  
Article 2  
1. A partir de la publicació d'aquesta ordre en el Diari Oficial de la Generalitat Valenciana, queda establit el règim de protecció que estableix l'article 28 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.  
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant acord del Consell de la Generalitat a proposta de la consellera d'Agricultura, Desenvolupament Rural, Emergència Climàtica i Transició Ecològica.  
  
Article 3  
Facultar la Direcció General de Medi Natural i Avaluació Ambiental, de la Conselleria d'Agricultura, Desenvolupament Rural, Emergència Climàtica i Transició Ecològica per a dur a terme les actuacions tendents a la revisió i aprovació del Pla d'ordenació dels recursos naturals de la Conca Hidrogràfica de l'Albufera una vegada tramitat l'oportú expedient d'acord amb el procediment previst legalment.  
  
  
DISPOSICIÓ FINAL  
  
La present ordre produirà efectes el mateix dia de la seua publicació en el Diari Oficial de la Generalitat Valenciana.  
  
Contra aquest acte, que posa fi a la via administrativa, es pot interposar potestativament recurs de reposició davant de la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la publicació, o impugnar-se directament davant de l'ordre jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que disposen els articles 123 i 124 de la Llei 39/2015, d'1 d'octubre, de règim jurídic de les administracions públiques i del procediment administratiu comú.  
  
València, 16 d'octubre de 2020  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA